CELEX: 32015D0750
Language: lt
Date: 1431043200000
Title: 2015 m. gegužės 8 d. Komisijos įgyvendinimo sprendimas (ES) 2015/750 dėl 1452–1492 MHz dažnių juostos suderinimo antžeminėms sistemoms, tinkamoms elektroninio ryšio paslaugoms teikti Sąjungoje (pranešta dokumentu Nr. C(2015) 3061) (Tekstas svarbus EEE)

12.5.2015   
            
            
               LT
            
            
               Europos Sąjungos oficialusis leidinys
            
            
               L 119/27
            
         KOMISIJOS ĮGYVENDINIMO SPRENDIMAS (ES) 2015/750
   2015 m. gegužės 8 d.
   dėl 1 452–1 492 MHz dažnių juostos suderinimo antžeminėms sistemoms, tinkamoms elektroninio ryšio paslaugoms teikti Sąjungoje
   
      
         (pranešta dokumentu Nr. C(2015) 3061)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimą dėl radijo spektro) (1), ypač į jo 4 straipsnio 3 dalį,
   kadangi:
   
               (1)
            
            
               Tarptautinės telekomunikacijų sąjungos Radijo ryšio reglamentu (2)1 452–1 492 MHz dažnių juosta 1 regione, kuriam priklauso Sąjunga, paskirta pirmenybės teise naudoti fiksuotojo, judriojo ryšio (išskyrus oreivystės judriojo ryšio), transliavimo ir palydovinio transliavimo paslaugų teikimui. Pagal jį šią dažnių juostą galima naudoti tik transliavimo ir palydovinio transliavimo paslaugų skaitmeniniam garso transliavimui (DAB);
            
         
               (2)
            
            
               2002 m. Mastrichto specialiajame susitarime, persvarstytame 2007 m. (3), numatyta antžeminio DAB (T-DAB) paslaugų diegimo jį pasirašiusiose šalyse, įskaitant visas valstybes nares, 1 452–1 479,5 MHz dažnių juostoje techninė ir reguliavimo sistema. Jame taip pat nustatyta T-DAB ir belaidžio plačiajuosčio elektroninio ryšio paslaugų tarpvalstybinio koordinavimo tvarka;
            
         
               (3)
            
            
               Europos Parlamento ir Tarybos sprendimu Nr. 243/2012/ES (4) nustatyta daugiametė radijo spektro politikos programa (RSPP), kurioje iškeltas tikslas remiantis radijo spektro aprašu iki 2015 m. Sąjungoje nustatyti ne mažiau kaip 1 200 MHz belaidžiam plačiajuosčiam ryšiui tinkamo spektro, įskaitant jau naudojamą spektrą;
            
         
               (4)
            
            
               1 452–1 492 MHz dažnių juosta valstybėse narėse buvo paskirta naudoti transliavimui, tačiau jos naudojimas buvo gana ribotas. Komisijos ataskaitoje dėl RSPP spektro aprašo (5) padaryta išvada, kad Sąjungoje ši dažnių juosta naudojama nepakankamai ir kad siekiant RSPP iškelto tikslo jos paskirtį reikėtų pakeisti, t. y. ją naudoti belaidžio plačiajuosčio elektroninio ryšio paslaugoms. Tačiau esamos antžeminio transliavimo sistemos turėtų būti apsaugotos ilguoju laikotarpiu, taip pat tada, kai jų leidimai pratęsiami;
            
         
               (5)
            
            
               savo nuomonėje dėl Europos strateginių uždavinių, susijusių su didėjančiu belaidžiam plačiajuosčiam ryšiui suderinto spektro poreikiu (6), Radijo spektro politikos grupė rekomendavo, kad Komisija apsvarstytų galimybę priimti papildomų priemonių, kuriomis būtų toliau skatinama naudoti 1 452–1 492 MHz dažnių juostą papildomai žemynkryptei linijai, kartu leidžiant valstybėms narėms dalį šios juostos naudoti kitais tikslais, pvz., transliavimo;
            
         
               (6)
            
            
               2014 m. kovo 19 d. pagal Sprendimo dėl radijo spektro 4 straipsnio 2 dalį Komisija įgaliojo Europos pašto ir telekomunikacijų administracijų konferenciją (CEPT) parengti suderintas technines sąlygas, kuriomis 1 452–1 492 MHz dažnių juostą Sąjungoje būtų galima naudoti belaidžio plačiajuosčio elektroninio ryšio paslaugoms;
            
         
               (7)
            
            
               vykdydama šį įgaliojimą, 2014 m. lapkričio 28 d. CEPT pateikė 54-ą ataskaitą, kurioje siūloma suderinti 1 452–1 492 MHz dažnių juostos naudojimą belaidžio plačiajuosčio ryšio papildomai žemynkryptei linijai, tačiau leisti valstybėms narėms prisitaikyti prie nacionalinių aplinkybių ir tam tikras dažnių juostos dalis (pvz., 1 452–1 479,5 MHz) naudoti antžeminiam transliavimui. Papildoma žemynkryptė linija reiškia, kad teikiant elektroninio ryšio paslaugas dažnių juostos spektras naudojamas bazinės stoties signalams perduoti tik į vieną pusę, o kartu naudojamas spektras kitoje dažnių juostoje;
            
         
               (8)
            
            
               suderintas 1 452–1 492 MHz dažnių juostos naudojimas tik belaidžio plačiajuosčio elektroninio ryšio paslaugų žemynkryptei linijai yra svarbus duomenų srauto asimetrijos problemai spręsti, nes taip padidinamas belaidžio plačiajuosčio ryšio sistemos žemynkryptės linijos pralaidumas. Turint omenyje ir technologijų bei paslaugų neutralumo principus, toks naudojimas taip pat palengvina suderinamumą su toje pačioje juostoje teikiamomis antžeminio transliavimo paslaugomis, kurios gali neatitikti šiame sprendime nustatytų sąlygų. Todėl valstybės narės turėtų skirti šią dažnių juostą neišimtinėmis sąlygomis visų rūšių elektroninio ryšio paslaugoms ir užtikrinti tų paslaugų suderinamumą atsižvelgiant į nacionalines aplinkybes ir laikantis tarptautinių susitarimų;
            
         
               (9)
            
            
               belaidžio plačiajuosčio elektroninio ryšio paslaugų teikimas 1 452–1 492 MHz dažnių juostoje turėtų būti grindžiamas suderinta radijo kanalų suskirstymo tvarka ir bendromis minimaliomis (mažiausiai ribojančiomis) techninėmis sąlygomis, kad būtų skatinama bendroji rinka, mažinama žalingųjų trukdžių ir užtikrinamas suderintas dažnių naudojimas;
            
         
               (10)
            
            
               bendros techninės sąlygos ir principai yra būtini siekiant užtikrinti suderinamumą ir kad būtų tinkamai apsaugotos belaidžio plačiajuosčio elektroninio ryšio ir T-DAB paslaugos 1 452–1 492 MHz dažnių juostoje, taip pat tokios šioje juostoje teikiamos paslaugos ir kiti gretimų juostų naudotojai, įskaitant taktines radiorelines linijas, koordinuojamąsias fiksuotojo radijo ryšio linijas ir oreivystės telemetriją. Siekiant užtikrinti suderinamumą su kitais gretimų dažnių juostų naudotojais, kaip antai nekoordinuotosiomis fiksuotojo ryšio jungtimis, gali reikėti papildomų nacionalinių priemonių;
            
         
               (11)
            
            
               siekiant užtikrinti, kad valstybės narės įgyvendintų šiame sprendime nustatytus parametrus ir taip būtų išvengta žalingųjų trukdžių, padidintas spektro naudojimo efektyvumas ir suvienodintas spektro naudojimas, gali reikėti tarpvalstybinių administracijų susitarimų. 54-oje CEPT ataskaitoje išdėstytos belaidžio plačiajuosčio elektroninio ryšio, T-DAB ir oreivystės telemetrijos paslaugų 1 492–1 452 MHz dažnių juostoje tarpvalstybinio koordinavimo, įskaitant koordinavimą Sąjungos pasienyje, techninės sąlygos ir principai;
            
         
               (12)
            
            
               kai 1 452–1 492 MHz dažnių juosta naudojama kitais tikslais trečiosiose šalyse, laikantis tarptautinių susitarimų, jos skyrimas ir naudojimas belaidžio plačiajuosčio elektroninio ryšio paslaugoms kai kuriose valstybėse narėse gali būti ribojamas. Tos valstybės narės turėtų kuo greičiau imtis visų būtinų priemonių, kad kuo labiau sumažintų tokių apribojimų taikymo trukmę ir geografinę apimtį, ir prireikus turėtų kreiptis Sąjungos paramos pagal RSPP 10 straipsnio 2 dalį. Pagal Sprendimo dėl radijo spektro 6 straipsnio 2 dalį ir 7 straipsnį apie tokius apribojimus jos turėtų informuoti Komisiją ir pagal 5 straipsnį ši informacija turėtų būti skelbiama viešai;
            
         
               (13)
            
            
               todėl, siekiant užtikrinti, kad 1 452–1 492 MHz dažnių juosta būtų plačiai naudojama belaidžio plačiajuosčio elektroninio ryšio paslaugoms ir taip būtų pasiektas RSPP spektro naudojimo tikslinis rodiklis, šiame sprendime numatytos priemonės turėtų būti taikomos visoje Sąjungoje ir įgyvendinamos valstybėse narėse. Valstybės narės turėtų teikti Komisijai sprendimo įgyvendinimo ir dažnių juostos naudojimo ataskaitas, kad būtų lengviau įvertinti sprendimo poveikį ES lygmeniu ir prireikus laiku jį peržiūrėti.
            
         
               (14)
            
            
               šiame sprendime numatytos priemonės atitinka Radijo spektro komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šiuo sprendimu siekiama suderinti 1 452–1 492 MHz dažnių juostos prieinamumo ir veiksmingo naudojimo antžeminėms sistemoms, kuriomis naudojantis Sąjungoje galima teikti elektroninio ryšio paslaugas, sąlygas.
   2 straipsnis
   1.   Per šešis mėnesius po pranešimo apie šį sprendimą valstybės narės paskiria 1 452–1 492 MHz dažnių juostą ir sudaro galimybę neišimtinėmis sąlygomis ją naudoti antžeminėms sistemoms, kuriomis galima teikti elektroninio ryšio paslaugas laikantis priede nustatytų parametrų.
   2.   Valstybės narės užtikrina, kad, naudojant 1 dalyje nurodytas antžemines sistemas, būtų tinkamai apsaugomos:
   
               a)
            
            
               gretimose dažnių juostose veikiančios sistemos ir
            
         
               b)
            
            
               antžeminio transliavimo sistemos, veikiančios 1 452–1 479,5 MHz dažnių juostoje pagal pranešimo apie šį sprendimą dieną galiojantį arba vėliau pratęstą leidimą ir laikantis parametrų, nustatytų 2002 m. Mastrichto specialiuoju susitarimu, persvarstytu 2007 m.
            
         3.   Siekdamos užtikrinti galimybę naudoti 1 dalyje nurodytas sistemas ir atsižvelgdamos į esamą reguliavimo tvarką bei teises ir į galiojančius tarptautinius susitarimus, valstybės narės padeda sudaryti tarpvalstybinio koordinavimo susitarimus.
   3 straipsnis
   Valstybės narės neprivalo įgyvendinti 2 straipsniu nustatytų įpareigojimų geografinėse vietovėse, kuriose dėl koordinavimo su trečiosiomis šalimis joms būtina nukrypti nuo šio sprendimo priede nustatytų parametrų. Jos turi siekti kuo labiau sumažinti tokio nukrypimo taikymo trukmę ir geografinę apimtį.
   4 straipsnis
   Per devynis mėnesius nuo pranešimo dienos valstybės narės pateikia šio sprendimo taikymo ataskaitą.
   Valstybės narės stebi, kaip naudojama 1 452–1 492 MHz dažnių juosta, ir praneša savo išvadas Komisijai paprašius arba savo iniciatyva, kad prireikus šį sprendimą būtų galima laiku peržiūrėti.
   5 straipsnis
   Šis sprendimas skirtas valstybėms narėms.
   
      Priimta Briuselyje 2015 m. gegužės 8 d.
      
         
            Komisijos vardu
         
         Günther OETTINGER
         
            Komisijos narys
         
      
   
   
      (1)  OL L 108, 2002 4 24, p. 1.
   
      (2)  Galima rasti adresu: http://www.itu.int/pub/R-REG-RR
   
      (3)  Europos pašto ir telekomunikacijų administracijų konferencijos (CEPT) šalių specialusis susitarimas dėl 1 452–1 479,5 MHz juostos naudojimo antžeminiam skaitmeniniam garso transliavimui (T-DAB), Mastrichtas, 2002 m., Konstanca, 2007 m. (MA02revCO07).
   
      (4)  2012 m. kovo 14 d. Europos Parlamento ir Tarybos sprendimas Nr. 243/2012/ES, kuriuo nustatoma daugiametė radijo spektro politikos programa (OL L 81, 2012 3 21, p. 7).
   
      (5)  Komisijos ataskaita Europos Parlamentui ir Tarybai dėl radijo spektro aprašo (COM(2014) 536 final).
   
      (6)  Dokumentas RSPG13–521 1 red.
   
      PRIEDAS
      
         2 STRAIPSNIO 1 DALYJE NURODYTI PARAMETRAI
      
      A.   BENDRIEJI PARAMETRAI
      
               
                  1.
               
               
                  1 452–1 492 MHz dažnių juostoje naudojamas tik bazinės stoties perdavimo (tik žemynkryptės linijos) režimas.
               
            
               
                  2.
               
               
                  Skiriamų dažnių blokų dydžiai 1 452–1 492 MHz dažnių juostoje yra 5 MHz kartotiniai. Skiriamo dažnių bloko apatinė riba lygiuojama su 1 452 MHz apatiniu juostos kraštu arba atskiriama nuo jo 5 MHz kartotiniu intervalu.
               
            
               
                  3.
               
               
                  Bazinės stoties perduodami signalai turi atitikti šiame priede pateiktą dažnių bloko gaubtinę.
               
            B.   BAZINĖMS STOTIMS TAIKOMOS TECHNINĖS SĄLYGOS. DAŽNIŲ BLOKO GAUBTINĖ
      Siekiant užtikrinti gretimas dažnių juostas naudojančių tinklų suderinamumą, kai jų operatoriai nėra sudarę dvišalių arba daugiašalių susitarimų, bazinėms stotims taikomi toliau pateikti techniniai parametrai, vadinamoji dažnių bloko gaubtinė (angl. Block Edge Mask, BEM). Mažiau griežti techniniai parametrai, jei dėl jų susitaria atitinkami operatoriai arba administracijos, gali būti taikomi, jei jie atitinka kitų paslaugų ar prietaikų, įskaitant tas, kurioms veikti naudojamos gretimos dažnių juostos ar kurios siejamos su tarpvalstybiniais įsipareigojimais, apsaugos technines sąlygas.
      BEM yra spinduliuotės gaubtinė, apibrėžiama kaip dažnio funkcija spektro bloko, kuriuo naudotis operatoriui suteiktos teisės, krašto atžvilgiu. Ją sudaro galios bloke ir už bloko ribų ribinės vertės. Galios bloke riba taikoma bloke, kurio naudojimo teises turi operatorius. Toliau pateikiami neprivalomi galios bloke reikalavimai. Galios už bloko ribų ribinės vertės taikomos 1 452–1 492 MHz dažnių juostai, kuri yra už operatoriui suteikto dažnių bloko ribų. Jos pateiktos 1 lentelėje.
      Be to, siekiant užtikrinti 1 452–1 492 MHz dažnių juostoje teikiamų belaidžio plačiajuosčio elektroninio ryšio paslaugų tarpusavio suderinamumą ir šių paslaugų suderinamumą su kitomis radijo ryšio paslaugomis ar prietaikomis, kurioms naudojama 1 452–1 492 MHz dažnių juosta arba gretimos 1 427–1 452 MHz ar 1 492–1 518 MHz dažnių juostos, nustatomos suderinamumo galios ribos. Suderinamumo su paslaugomis ar prietaikomis, kurioms naudojamos gretimos dažnių juostos, galios ribos pateiktos 2 lentelėje. Siekiant užtikrinti suderinamumą su paslaugomis ir prietaikomis, kurioms naudojamos gretimos dažnių juostos, nacionaliniu mastu gali būti taikomos papildomos techninės arba procedūrinės priemonės (1) arba abi šios priemonės. Suderinamumo su T-DAB paslaugomis ribos, taikomos 1 452–1 492 MHz dažnių juostoje, pateiktos 3 lentelėje.
      
         Bloke taikomi reikalavimai
      
      Bazinių stočių lygiavertės izotropinės spinduliuotės galios (EIRP) (2) bloke riba neprivaloma. Valstybės narės gali nustatyti ne didesnę kaip 68 dBm/5 MHz EIRP ribą, kuri gali būti padidinta konkrečiais atvejais, pavyzdžiui, kai bendrai naudojamas 1 452–1 492 MHz dažnių juostos ir žemesnių dažnių juostų spektras.
      
         Už bloko ribų taikomi reikalavimai
      
      
         1 lentelė
      
      
         Bazinės stoties BEM EIRP ribinės vertės už bloko ribų, taikomos 1 452–1 492 MHz dažnių juostoje kiekvienai antenai
      
      
                  Spinduliavimo už bloko ribų dažnių diapazonas
               
               
                  Didžiausia vidutinė EIRP už bloko ribų
               
               
                  Matavimo dažnių juostos plotis
               
            
                  – 10 – – 5 MHz nuo bloko apatinio krašto
               
               
                  11 dBm
               
               
                  5 MHz
               
            
                  – 5 – 0 MHz nuo bloko apatinio krašto
               
               
                  16,3 dBm
               
               
                  5 MHz
               
            
                  0 – + 5 MHz nuo bloko viršutinio krašto
               
               
                  16,3 dBm
               
               
                  5 MHz
               
            
                  + 5 – + 10 MHz nuo bloko viršutinio krašto
               
               
                  11 dBm
               
               
                  5 MHz
               
            
                  Dažniai 1 452–1 492 MHz juostoje, daugiau kaip 10 MHz nutolę nuo bloko apatinio arba viršutinio krašto
               
               
                  9 dBm
               
               
                  5 MHz
               
            
         Suderinamumo reikalavimai, taikomi gretimose dažnių juostose
      
      
         2 lentelė
      
      
         Bazinės stoties EIRP ribinės vertės už dažnių juostos ribų, taikomos gretimose dažnių juostose
      
      
                  Spinduliavimo už dažnių juostos ribų dažnių intervalas
               
               
                  Didžiausia vidutinė EIRP už juostos ribų
               
               
                  Matavimo dažnių juostos plotis
               
            
                  Žemiau 1 449 MHz
               
               
                  – 20 dBm
               
               
                  1 MHz
               
            
                  1 449–1 452 MHz
               
               
                  14 dBm
               
               
                  3 MHz
               
            
                  1 492–1 495 MHz
               
               
                  14 dBm
               
               
                  3 MHz
               
            
                  Aukščiau 1 495 MHz
               
               
                  – 20 dBm
               
               
                  1 MHz
               
            2 lentelės paaiškinimas. Šie reikalavimai nustatyti tam, kad būtų užtikrintas suderinamumas gretimose dažnių juostose žemiau 1 452 MHz arba aukščiau 1 492 MHz su koordinuojamosiomis fiksuotojo radijo ryšio linijomis, judriojo ryšio paslaugomis ir oreivystės telemetrijos paslaugomis, kurios teikiamos naudojant tik antžemines stotis.
      
         Suderinamumo reikalavimai, taikomi 1 452–1 492 MHz dažnių juostoje
      
      
         3 lentelė
      
      
         Bazinės stoties EIRP ribinės vertės už bloko ribų gretimų kanalų suderinamumui su T-DAB 1 452–1 492 MHz dažnių juostoje užtikrinti
      
      
                  Spinduliavimo už bloko ribų dažnių diapazonas
               
               
                  Didžiausia vidutinė EIRP už bloko ribų
               
               
                  Matavimo dažnių juostos plotis
               
            
                  0–1,3 MHz nuo bloko krašto
               
               
                  9,3 dBm
               
               
                  1 MHz
               
            
                  1,3–1,5 MHz nuo bloko krašto
               
               
                  2,8 dBm
               
               
                  1 MHz
               
            
                  1,5–1,8 MHz nuo bloko krašto
               
               
                  – 6,7 dBm
               
               
                  1 MHz
               
            
                  1,8–2 MHz nuo bloko krašto
               
               
                  – 12,4 dBm
               
               
                  1 MHz
               
            
                  2–2,3 MHz nuo bloko krašto
               
               
                  – 13,7 dBm
               
               
                  1 MHz
               
            
                  2,3–5 MHz nuo bloko krašto
               
               
                  – 14,9 dBm
               
               
                  1 MHz
               
            
                  Likusieji dažniai naudojami T-DAB
               
               
                  – 14,9 dBm
               
               
                  1 MHz
               
            3 lentelės paaiškinimas. Šie reikalavimai taikomi tik tuo atveju, jeigu T-DAB veikia nacionaliniu mastu. Jais siekiama užtikrinti suderinamumą su T-DAB paslaugomis, kurioms naudojami gretimi kanalai 1 452–1 492 MHz dažnių juostoje, ir daroma prielaida, kad tarp belaidžio plačiajuosčio elektroninio ryšio paslaugų ir T-DAB paslaugų yra bent 1,5 MHz apsauginė juosta.
      
         (1)  Pavyzdžiui, viena ar daugiau šių priemonių: dažnių planavimo koordinavimas, vietos derinimas, griežtesnės bazinių stočių galios juostoje ribos, griežtesnės nei 2 lentelėje nurodytosios bazinių stočių lygiavertės izotropinės spinduliuotės galios už juostos krašto ribos.
      
         (2)  EIRP bloke – bendra bet kuria kryptimi viename taške spinduliuojama galia, nepriklausanti nuo bazinės stoties konfigūracijos.